Какво значи логистичен център?


 Терминът се ползва най-често в бизнеса, като означава офис, от който се извършва [логистика](http://rechnik.info/%D0%BB%D0%BE%D0%B3%D0%B8%D1%81%D1%82%D0%B8%D0%BA%D0%B0). Може да се извършва в рамките на едно предприятие или това да е спедиторска фирма, която предлага това като услуга на външни фирми за управление на техни стоки, суровини и материали.



 Логистичните центрове (или още логистични паркове) са предприятия, които координират и контролират складово и транспортно обслужване и информационните услуги на различни компании. Логистичните паркове обединяват на едно място компании от различни отрасли, установяват нови стандарти в концепциите за развитие, дизайна и управлението на логистичните дейности.
  

  

 Местоположението на логистичния център трябва да предоставя удобен достъп за транспорт по суша, а по възможност и по вода и въздух, осигурявайки ефективната дистрибуция на стоки към страната и региона. Освен стратегическото местоположение част от другите ключови характеристики на логистичния парк включват модерни площи и съоръжения, утвърден район и допълнителни услуги, офисни и търговски пространства с гъвкави разпределения, площи с температурен контрол - хладилни помещения.
  

  

 Самите складови площи в логистичния център трябва да имат функционално и ефикасно разпределение, товарни рампи, лесен достъп, улесняващ товаро-разтоварните дейности от различни превозни средства, охрана, контролиран достъп, противопожарна инсталация.



 Освен стопанска логистика има още:


* инженерна логистика;
* информационна логистика;
* военна логистика;
* заводска и вътрешнозаводска логистика;
* логистика на пласмента.
